Seinäjokelainen nainen on hävinnyt valituksensa, joka koskee hänen koiransa lopetusmääräystä.

Vaasan hovioikeus ilmoittaa, ettei se ota naisen valitusta käsittelyynsä.

Käräjätuomio jää noudatettavaksi.

Käräjäoikeuden määräämä lopetusmääräys tulee panna toimeen hovioikeuden ratkaisun saadessa lainvoiman.

Pitbullterrieri-tyyppisten koirien jalostusta ja omistusta rajoitetaan monissa maissa, mutta ei Suomessa. Kuvituskuva amerikanpitbullterrieristä. MOSTPHOTOS

Vaasan hovioikeuden tiistaina antama ratkaisu tulee lainvoimaiseksi 13. toukokuuta.

Koiranomistaja voi valittaa hovioikeuden ratkaisusta korkeimpaan oikeuteen, mutta vain, jos korkein oikeus myöntää valitusluvan erityisin perustein.

Seinäjokelainen nainen haki hovioikeudesta myös rangaistuksensa alentamista, mikäli koiran lopetusmääräystä ei kumota. Hän vaati niitä korvauksia alennettavaksi, jotka käräjäoikeus määräsi hänen maksettavakseen loukkaantuneelle pikkutytölle. Edelleen hän vaati oikeudenkäyntikulujen alentamista.

Koska hovioikeus ei ota tapausta käsiteltäväkseen, nämäkin vaatimukset kaatuivat.

Etelä-Pohjanmaan käräjäoikeus tuomitsi joulukuussa 38-vuotiaan seinäjokelaisen naisen eläimen vartioimatta jättämisestä ja vammantuottamuksesta. Yhteinen rangaistus näistä teoista on 60 päiväsakkoa, joista maksettavaa kertyy 600 euroa.

Pikkutytölle, jota koira puri, naisen tulee korvata kivusta, särystä ja tilapäisestä haitasta 3000 euroa sekä kosmeettisesta haitasta 500 euroa. Tytön vanhemmille naisen tulee korvata lapsen hoidon tarpeellisista kustannuksista 300 euroa.

Hihnassa muttei kiinni

Kolmevuotias tyttö joutui naapurin koiran puremaksi lokakuussa 2017 kadulla kotinsa lähellä. Tytön vanhemmat olivat olleet kävelemässä ja tyttö istui vaunussa.

Mukana oli myös perheen labradorinnoutaja.

Samaan aikaan naapurissa asuva nainen saapui paikalle autollaan. Autossa oli hänen poikansa sekä amerikanpitbullterrieri-uros.

Koira oli hihnassa, mutta hihna ei ollut kiinni missään. Nainen avasi oven. Koira ryntäsi suin päin auton ovesta ulos.

Pikkutytön vanhemmat uskoivat, että heidän jo ennakolta kavahtamansa naapurin pitbull tulisi heidän koiransa päälle. Molemmat kun olivat uroksia.

Isä potki pois kimpusta

Vanhempien luulo oli väärä. Pahaksi onneksi pikkutyttö ojensi samalla hetkellä kätensä ulos rattaista.

Koira iski kiinni tytön käteen.

Lapsen isä potkaisi koiraa kerran tai kahdesti, ja sai sen pois tytön kimpusta.

Koira lähti tulemaan isää kohti. Mies oli kuitenkin nopeampi ja potkaisi kolmannen kerran entistä kovempaa.

Koira meni tästä potkusta pökerryksiin.

Koiran omistajan poika tuli paikalle ja vei koiran pois.

Tyttö oli saanut kuitenkin jo ensimmäisestä puremasta vakavat vammat. Käteen tuli kaksi haavaa sekä metakarpaaliluun avomurtuma.

Käsi vaati useita leikkauksia, eikä se parane koskaan entiselleen. Vanhempien piti käyttää tyttöä useita kertoja lääkärissä, koska repaleisia haavoja ei voitu ommella. Tarvittava hoito oli kivuliasta.

”2-vuotias, vilkas pentu”

Koiranomistaja myönsi syyllistyneensä vammantuottamukseen, mutta ei toisen syytteen mukaiseen eläimen vartioimatta jättämiseen.

Koira oli naisen mukaan ollut hihnassa, mutta kun hän oli avannut oven oli koira sännännyt ulos. Hän ei ollut ehtinyt saamaan otetta hihnasta.

Naisen mukaan hänen koiransa oli ollut tuolloin kaksivuotias pentu. Se oli ollut tuolloin vilkas eikä totellut lainkaan käskyjä.

Sittemmin koira on rauhoittunut. Omistajansa mukaan koira kulkee nykyään rauhassa hänen kanssaan. Koira käyttäytyy tosin vaihtelevasti ja saattaa olla aggressiivinen muita uroksia kohtaan.

Karkasi kohti naapuria

Nainen jatkaa, että jos vastaan tulee uroskoira, hän kerää hihnan ja huutaa toiselle koiranulkoiluttajalle, että heidän tulee kiertää hänet ja hänen koiransa.

Joskus hänen koirallaan on kuonokoppa.

Koiraa ei ole rokotettu rabiesta vastaan. Naisen mukaan syynä on se, että hänen edellisen koiransa kuoli rabiesrokotuksen seurauksiin.

Vastaajan koiran arvaamattomasta käytöksestä todisti naapurissa asuva mies. Hän kertoi, että sama koira oli aiemmin karannut omistajansa takapihalta. Koira oli ollut aggressiivinen hänelle, vaikka hänellä ei ollut koiraa.

Koira oli tullut todistajaa kohti ja hypännyt. Todistaja kertoi kuitenkin väistäneensä koiran hypyn.

Uhkaava tilanne päättyi siihen, että koiran omistajan poika juoksi paikalle. Pojan tulo sai koiran juoksemaan paikalta pois.

”Vaarallinen ja arvaamaton”

Etelä-Pohjanmaan käräjäoikeus katsoo, että vastaajan koiraa on pidettävä ihmiselle vaarallisena ja arvaamattomana eläimenä Se on kahdesti hyökännyt kohti ihmistä ja toisella kerralla aiheuttanut pikkulapselle vakavan vamman.

Kummassakaan tilanteessa koiraa ei oltu provosoitu.

Kyseinen koira on vahva ja voimakas. Se on rotua, jota pidetään yleisesti vaarallisena ja arvaamattomana. Oikeus muistuttaa, että pitbullterrieri-rotuisten koirien pitäminen on kiellettyä kokonaan esimerkiksi Tanskassa ja Saksassa.

Käräjäoikeuden mukaan vastaaja tiesi koiransa olevan vaikeasti hallittavissa. Hän näki, että lapsiperhe oli liikkeellä koiran kanssa. Tästä huolimatta hän avasi autonsa oven.

Edelleen taajamassa

Nainen on sittemmin muuttanut toiseen osoitteeseen, mutta asuu edelleen keskellä taajamaa. Käräjäoikeus toteaa, että vastaajan kertomuksesta käy ilmi, että koiraa ulkoilutetaan edelleen pitkässä hihnassa ja ilman kuonokoppaa.

Vastaajan sanoista käy niin ikään ilmi, myös hänen lapsensa saattavat ulkoiluttaa koiraa.

Raskauttavaa on se, ettei koiraa ole rokotettu rabiesta vastaan.

Käräjäoikeus katsoo, että tämä kaikki osoittaa vastaajassa ilmeistä piittaamattomuutta koiransa vaarallisuudesta ihmisille.

Näillä perustein käräjäoikeus määräsi vastaajan koiran lopetettavaksi.

Joulukuussa antamassaan tuomiossa käräjäoikeus kuitenkin myöntyi siihen, että lopetusmääräyksen täytäntöönpanoa lykätään kunnes asia on saanut lainvoiman.

Nyt tuo määräaika on kulumassa umpeen.